

**Στην παρουσίαση των ιστορικών Αγωνιστικών**

**Αυτοκινήτων ο Ανδρέας Μιχαηλίδης**

Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης παρευρέθηκε στην παρουσίαση των ιστορικών Αγωνιστικών Αυτοκινήτων που έγινε την Κυριακή 24 Ιουλίου στο Παλιό Λιμάνι Λεμεσού.

Οι λάτρεις του μηχανοκίνητου αθλητισμού είχαν την ευκαιρία να απολαύσουν από κοντά αυτοκίνητα-θρύλους των δεκαετιών ’70, ’80 και ’90, αλλά και αρκετούς από τους βετεράνους οδηγούς των κυπριακών αγώνων Ράλι, οι οποίοι τιμήθηκαν από την Κυπριακή Ομοσπονδία Αυτοκινήτου. «Ο μηχανοκίνητος αθλητισμός είναι πολύ σημαντικός. Εμείς σαν ΚΟΑ έχουμε πολύ στενή συνεργασία με την Ομοσπονδία και θα την συνεχίσουμε», δήλωσε ο Πρόεδρος του ΚΟΑ.

Την εκδήλωση διοργάνωσε η Κυπριακή Ομοσπονδία αυτοκινήτου, στην παρουσία του Υπουργού Οικονομικών Κωνσταντίνου Πετρίδη, του Δημάρχου Λεμεσού Νίκου Νικολαΐδη και του βουλευτή ΔΗΣΥ Ευθύμιου Δίπλαρου.